**Izložba „Vukovar“ u Centru za kulturu i obrazovanje Susedgrad**

Povodom dana sjećanja na žrtvu Vukovara koja se tradicionalno obilježava 18. studenog svake godine u počast poginulim, stradalim i nestalim osobama koje su izgubile život u Domovinskom ratu 1991. godine na prvom katu Centra za kulturu i obrazovanje Susedgrad, Argentinska 5, Gajnice, od 6.11. do 1.12.2017. svakim radnim danom od 9,00 do 20,00 sati možete razgledati izložbu "Vukovar" kojom su prikazane fotografije i novinarski članci pisani u samom srcu ratnog Vukovara.

**Priča o gradu**

„Priča o gradu“ je esej iz zbirke "Priče iz Vukovara" u kojoj novinar Siniša Glavašević nadljudskom snagom i srčanošću u neljudskim uvjetima poziva na humanost, ljubav oprost i kraj svakoj mržnji, ali i pokazuje kakve su se strahote događale u Vukovaru.

*„Odustajem od svih traženja pravde, istine, odustajem od pokušaja da ideale podredim vlastitom životu, odustajem od svega što sam još jučer smatrao nužnim za nekakav dobar početak, ili dobar kraj. Vjerojatno bih odustao i od sebe sama, ali ne mogu. Jer, tko će ostati ako se svi odreknemo sebe i pobjegnemo u svoj strah? Kome ostaviti grad? Tko će mi ga čuvati dok mene ne bude, dok se budem tražio po smetištima ljudskih duša, dok budem onako sam bez sebe glavinjao, ranjiv i umoran, u vrućici, dok moje oči budu rasle pred osobnim porazom?*

*Tko će čuvati moj grad, moje prijatelje, tko će Vukovar iznijeti iz mraka?*

*Nema leđa jačih od mojih i vaših, i zato, ako vam nje teško, ako je u vama ostalo još mladenačkog šaputanja, pridružite se.*

*Netko je dirao moje parkove, klupe na kojima su još urezana vaša imena, sjenu kojoj ste istodobno i dali, i primili prvi poljubac – netko je jednostavno sve ukrao jer, kako objasniti da ni Sjene nema? Nema izloga u kojem ste se divili vlastitim radostima, nema kina u kojem ste gledali najtužniji film, vaša je prošlost jednostavno razorena i sada nemate ništa. Morate iznova graditi. Prvo svoju prošlost, tražiti svoje korijenje, zatim svoju sadašnjost, a onda, ako vam ostane snage, uložite je u budućnost. I nemojte biti sami u budućnosti. A grad, za nj ne brinite, on je sve vrijeme bio u vama. Samo skriven. Da ga krvnik ne nađe. Grad – to ste vi.“*

Siniša Glavašević, hrvatski novinar

(Vukovar, 4. studenoga 1960 – Ovčara, 20. studenoga 1991.)

„Grad - to ste vi“ – vječne su riječi siniše Glavaševića koje i danas odzvanjaju Vukovarom.